runetrust/blame-folketinget-dk huggingface dataset:
Bjørn Medom Nielsen (S), 2007-03-27:
Men jeg vil gerne spørge Venstres sundhedspolitiske ordfører i den her sammenhæng: Vil det være således, at man – hvis MTV-rapporten viser, at der er behov for yderligere tilførelser af midler, så regionerne kan opnå et ordentligt niveau for brugen af biologisk medicin, som jo koster op imod 125.000 kr. pr. patient, og som er personaletungt, fordi det kræver mange personaler – er indstillet på at tilføre penge for at få det her niveau bragt derop, hvor alle kan få en ens og rimelig behandling?
Morten Østergaard (RV), 2010-12-15:
Sådan betegnes årtusindets første årti, et årti, hvor Venstre og Konservative og Dansk Folkeparti siden regeringsskiftet i 2001 har lavet samtlige finanslovaftaler med hinanden, og hvor de dermed må påtage sig det fulde ansvar for den førte økonomiske politik og dens resultater.
Anne Baastrup (SF), 1997-12-05:
På nuværende tidspunkt er det kun ca. 50-60 pct., der tager de første 14 dage, og vi må se i øjnene, at det vil være op ad bakke at få fædrene til at tage de sidste 14 dage inden for den 26-ugers-periode, som lovforslaget her handler om. Omvendt vil vi også kunne se rundtomkring, at den nye gruppe af fædre er meget optaget af deres børn, og derfor vil jeg meget gerne dele hr. Jan Petersens optimisme.
Jan Petersen (S), 2002-01-15:
Det ændrer ikke ved, at ministeren så får det spørgsmål, om han principielt vil forholde sig til, om man kan spare på aktivering, alene fordi antallet af ledige, der skal aktiveres, er faldet. Man kan bruge midler til ledige, man kan bruge dem på aktivering, man kan bruge dem på forsørgelse.
Svend Auken (S), 1999-05-04:
forud for den debat, vi havde den 3. marts, i lyset af de fremtidige stigende finansielle rammer for miljøbistanden og de erfaringer, vi har indhøstet, på lidt længere sigt blive behov for at ændre kredsen af modtagerlande for miljøbistanden til udviklingslandene.
Knud Erik Hansen (SF), 2001-02-28:
Både at rådgive og også at vejlede, hvis man skal gå videre til domstolene, mægle, give retshjælp, altså de mange forskellige funktioner, som skal til, for at den enkelte faktisk kan få den hjælp, der skal til, for at få rettet op på en diskrimination, hvis man har været udsat for den?
Søren Pape Poulsen (KF), 2019-04-25:
Som jeg også gav udtryk for på samrådet, er jeg helt enig i, at indsatsen mod menneskehandel til tvangsarbejde og udnyttelse af sårbare personer til at arbejde under meget dårlige forhold skal styrkes, og jeg synes derfor ikke, at de tanker, der ligger bag det her beslutningsforslag, er helt skæve, for jeg er fuldstændig enig med forslagsstillerne i, at vi skal have stillet bagmændene i de her sager til ansvar.
Jan Erik Messmann (DF), 2018-05-02:
Både statsministeren og justitsministeren har jo tidligere begrædt, at den enkelte danske betjent, dvs. 8.000-10.000 betjente, ifølge Rigspolitiets vurdering, ikke ville få adgang til en kommende Europol-app kaldet Quest, hvis danskerne stemte nej til at afskaffe retsforbeholdet.
Erling Bonnesen (V), 2015-02-24:
Lad mig også sige det helt klart: Vi vil ikke alene stemme imod forslaget, som det ligger nu, vi vil være også i Venstre klart arbejde for at forsøge at få flertal på et tidspunkt for, at det her kan rulles tilbage igen – formentlig først efter et valg, men det vil vi forsøge at arbejde for.
Morten Messerschmidt (DF), 2021-02-23:
Så selv om vi ikke har tradition for at bruge det, andet end når vi er tvunget til det, så mener vi, at det er den situation her, der netop kalder på det, og derfor vil jeg godt, og derfor tog jeg ordet som privatist, varsle, at vi i Dansk Folkeparti altså vil fremsætte et sådant beslutningsforslag i forventning om, at det kan behandles inden grundlovsdag og forhåbentlig, at i hvert fald et flertal i tiden, der måtte gå fra nu og indtil førstebehandlingen, kan se fornuften i, at vi får en folkeafstemning og forhåbentlig en revision, nu, hvor det røde flertal har afvist det udmærkede ændringsforslag, der er stemt om, om en påtvungen revision.
Benedikte Kiær (KF), 2010-11-10:
Først og fremmest vil jeg lige sige, at det ikke er et spørgsmål om at rakke rapporter ned, det er jo et spørgsmål om at være uenig i udgangspunktet for de analyser, der er lavet, og der må jeg indrømme: Ja, jeg er meget uenig i f.eks. Arbejderbevægelsens Erhvervsråds tilgang til det.
Poul Nødgaard (DF), 2002-11-27:
Men vi har altså valgt, da det skattestop eksisterer, og det lægger vi ikke nogen skjul på, at støtte regeringen i, at det er et skattestop, og at det skal forstås i ordets bogstaveligste forstand. Jeg har hørt hr. Ole Stavad, jeg skal lige tælle, jeg tror, det er seks gange i forskellige indlæg både i Kommunaludvalget og andre steder, nævne den med de 3 kr. om dagen.
Pernille Frahm (SF), 1999-04-16:
Et af de kritikpunkter, der var i bosnierloven, var usikkerheden, og både fru Elisabeth Arnold og fru Dorte Bennedsen undrer sig derfor over, at SF i dag har problemer med den særlov, der arbejdes med nu, men stemte for bosnierloven; men bosnierloven var et eksperiment, bosnierloven var en løsning på et akut problem for nogle mennesker, som ellers ikke ville have kunnet få asyl i Danmark.
Knud Erik Kirkegaard (KF), 1998-10-27:
Jeg kan sige, at der er adskillige af ministerens kolleger, der ofte glemmer at fremkomme med en sådan paralleltekst, og det er faktisk meget nyttigt, når man skal studere et lovforslag, at man helt præcist kan se, hvad er det, den foreslåede tekst afløser.
Birgitte Josefsen (V), 2009-03-24:
I forbindelse med, at vi skulle arbejde med det her beslutningsforslag, har jeg haft et møde med en række patientforeninger, og der er jeg blevet oplyst om, at der er behov for individuelle løsninger, når vi taler både rehabilitering og genoptræning, og også når vi taler patientskoler, hvor man lærer at håndtere sit sygdomsforløb.
Søren Krarup (DF), 2007-05-02:
Der er en grund til det, og jeg vil i næste spørgsmål komme ind på, hvad der kan være årsag til det, men jeg vil lige sige, at det, der hedder, at man har en forberedende studieretning, giver mulighed for, at man får lidt viden om det, men det er jo så lidt, at der må gøres noget i retning af en tidligere forberedelse i latin.
Astrid Krag (SF), 2008-11-21:
Vi vil ikke finde os i, at når vi slår op i Danmarks Statistik, kan vi se, at vi er ved at få en ny underklasse af folk, der lever i fattigdom, fordi de er på lavere satser, af folk, der lever isolerede i ghettoer, af unge med anden etnisk baggrund, der falder fra de tekniske uddannelser i hobetal, for så kan vi godt regne ud, hvad der sker med dem i forhold til arbejdsmarkedet senere, osv.
Anne Baastrup (SF), 2000-11-10:
Overgangsordningen er 5 år, hvilket forekommer at være en rimelig tidshorisont til at udskifte hytterne. SF finder, at det er nødvendigt, at der stilles krav til hytternes standard og indretning, isolering, ventilation, størrelse, redebygningsmateriale, tørt leje og let overskuelighed, således at der kan føres et ordentligt tilsyn med dyrenes mulighed for temperaturregulering.
Connie Hedegaard (KF), 2006-12-15:
Så er det rigtigt, at der er masser af ting, hvorom vi ved endnu mere i 2009 eller i 2013 eller i 2020, men der er altså fire partier, der nu tager ansvar for, at miljøreguleringen af landbruget skærpes via den viden, vi har i dag.
Maria Reumert Gjerding (EL), 2017-04-05:
Med lovforslaget indføres et obligatorisk hygiejnekursus for personer, der håndterer svin, og med hygiejnekurset er det håbet, at smitten med antibiotikaresistente bakterier mindskes, altså den smitte, som medarbejdere, der håndterer svin, risikerer at tage med ud af svinestalden.
Henning Hyllested (EL), 2014-04-24:
Gør det slet ikke indtryk, når det af de høringssvar, der allerede er indkommet, og det af den supplerende VVM-redegørelse fremgår, at der i høj grad kan rejses tvivl om de støjmålinger, som jo ligger til grund for tildelingen af kompensation eller for retten til genhusning, hvor det jo kun er dem, der rammes hundrede procent, der får ret til genhusning?
Per Larsen (KF), 2021-04-28:
Når vi ser på tallene, der viser, at der er over 13.000 om året, som dør af noget, der er relateret til tobaksrygning, synes ordføreren så ikke også, at det er et problem, som vi bør tage alvorligt, og at vi også bør sikre, at vi får det tal nedbragt?
Torsten Schack Pedersen (V), 2014-01-15:
Ja, det er rigtigt, at jeg kender det rigtig godt, men jeg forholder mig bare til, at finansministeren skriver, at planen enten skønnes underfinansieret med knap 39 mia. kr., eller at underfinansieringen udgør godt 22 mia. kr., lidt afhængigt af hvordan man kigger på de 12 minutter.
Karen Hækkerup (S), 2012-03-29:
Det, der er sagen, er, at vi lige nu sidder og forhandler, og derfor kan det også godt være svært at tage en stor åben debat om det fra Folketingets talerstol, men det, som jeg i hvert fald kan sige, er, at det, vi har lagt frem i forbindelse med fleksordningen, for rigtig mange mennesker vil betyde, at de får en større mulighed for at komme ind på arbejdsmarkedet.
Line Barfod (EL), 2008-04-11:
Jeg synes, det er mærkeligt, at Dansk Folkeparti, der påstår, at man kæmper for lønmodtagernes interesser, så alligevel går ind og er med til at skære på dagpengesystemet og er med til på sigt at undergrave muligheden for, at vi har rimeligt lønniveau i Danmark.
Kenneth Kristensen Berth (DF), 2017-04-20:
Resten af jer skal selvfølgelig have tak for, at I tog jer tid til at deltage i den her meget væsentlige debat, som jo er væsentlig, for uanset hvordan man vender og drejer det, er det afgørende vigtigt, at Storbritannien fastholdes i et nært samarbejde med de resterende lande i EU, og det af flere årsager.
Nick Hækkerup (S), 2019-11-01:
Og derfor tror jeg også, at de partier, som kommer til at indgå i finansloven, kommer til at gå på kompromis for at sikre, at enderne kan nå sammen, og det er jeg helt fortrøstningsfuld ved kommer til at lykkes i de forhandlinger, som pågår i øjeblikket.
Eyvind Vesselbo (V), 2003-05-12:
Jeg har noteret mig, at i bemærkningerne taler de socialdemokratiske forslagsstillere med den tidligere miljøminister, hr. Svend Auken, i spidsen om den større og større forarmelse af dansk natur og danske naturværdier, og at det er en forringelse, som bl.a. Wilhjelmudvalget peger på i rapporten fra 2001.
Jakob Sølvhøj (EL), 2018-04-17:
Med aftalen om forberedende grunduddannelse, som vi nu skal begynde udmøntningen af i fire lovforslag, er der banet vej for et nyt uddannelsestilbud, som jeg er sikker på kan give en bedre vej til uddannelse og beskæftigelse for tusindvis af unge.
Pernille Sams (KF), 1999-12-09:
er speciel hverken genial eller visionær, men dog en lille ordning, som hjælper de helt små virksomheder i landet, og fjerner også den, samtidig med at man lader skatter, afgifter og administrative byrder stige. Det synes vi samlet set er forkert, uanset om man så kan stå her og gøre grin ad en lille ordning eller ej.
Poul Andersen (S), 2004-04-23:
Er fru Gudrun Laub og Venstre ikke klar over, at der er sket en enorm stor rationalisering af Statens Bilinspektion, og at der er sket en modernisering af bookingsystemet, så man kan gå ind på internettet og ringe op og få en tid, og man kan komme til på de steder, hvor der er mulighed for det, ikke lige nødvendigvis på det lokale sted, men så kan man blive booket ind et andet sted?
Frode Sørensen (S), 1998-12-04:
Brugerterminaler på tinglysningskontorerne er fortsat gratis for kunder i ikkeerhvervsmæssigt øjemed, og det vil fortsat også være gratis at indhente oplysninger ved telefonisk henvendelse til tinglysningskontorerne. Socialdemokratiet kan anbefale forslaget.
Mette Bock (LA), 2016-04-19:
Og jeg vil gerne medgive – selv om jeg synes, at Alternativet er noget løs i koderne på det her spørgsmål og bare gerne vil gøre det gode, det vil vi sådan set alle sammen rigtig gerne – at hvis man ikke går til roden af det her og finder ud af også, men ikke kun at gøre noget ved krig, fattigdom, manglende demokrati og alle de andre ting, altså prøver at kigge på de forudsætninger, som også er medvirkende til, at vi udvikler terrorister, så bruger vi ikke hele den palet af redskaber, som vi skal bruge, og det skal vi selvfølgelig gøre.
Carina Christensen (KF), 2005-03-29:
Det, der så er spørgsmålet, er, hvordan de skal forhandle med de enkelte institutioner om taksten: Skal de kun betale for de elever, de nu tilfældigvis har i et givet antal måneder, og når de trækker de børn og unge, der kommer fra deres kommune, ud, kan de så også trække hele betalingen?
Thomas Danielsen (V), 2015-05-06:
En detalje, som alligevel er væsentlig, er, at erfaringer fra England viser, at det er særdeles vigtigt, at det ikke er statslige arbejdspladser, som bliver prioriteret af en administration, hvorfor vi i Venstre vil, at det skal være en ministerarbejdsgruppe, som får et ministeransvar for deres respektive ressortområder til at sikre en aktiv udflytning af statslige arbejdspladser.
Jørn Dohrmann (DF), 2006-04-05:
Jeg vil da godt spørge hr. Christian Wedell-Neergaard, om det betyder, at hr. Christian WedellNeergaard er enig med mig i, at så skal det ikke bare være muligt for myndighederne at fjerne den forurenede jord, men de skal faktisk gøre det ved børneinstitutioner.
Rasmus Helveg Petersen (RV), 2015-10-20:
Det, vi får her, er altså et scenarie, hvor vi undgår at glide ud af Europol, som er et centralt værktøj til at forhindre grænseoverskridende kriminalitet, og som er meget brugt af det danske politi til at sikre vores alle sammens tryghed og sikkerhed.
Kristian Bøgsted (DD), 2025-01-15:
Men når vi går ind og sætter nogle dybdegrænser lige nu, fordi der potentielt kommer ålegræs, og fjerner dem fra f.eks. at tage muslingeyngel ved Lovns Bredning og omplante dem længere ude i Limfjorden, hvor muslingerne så kan vokse sig store og fjerne kvælstof, så fjerner vi altså eksistensgrundlaget for fiskerne.
Svend Erik Hovmand (V), 2004-05-12:
Derudover vil jeg gerne føje til, at den ordning, vi gennemførte i Danmark, som var baseret på det system, som spørgeren omtaler, adskiller sig jo for det første ikke fra den ordning, som blev gennemført i mange andre lande. For det andet med hensyn til at opgøre, hvad der har været af gevinst for den danske stat, og hvad der har været af tab for den danske stat: Hvis man skal opgøre en konkret sag, så forudsætter det jo, at man kender de udskudte skatter, og hvis man skal beregne de udskudte skatter rigtigt, så skal man jo kende handelsprisen, og det gør jeg altså ikke i den situation, som spørgeren her henviser til.
Per Clausen (EL), 2009-10-22:
Men pointen er jo, at vi også har en forpligtelse over for de borgere, som ikke er på internettet, og selv om det for nogle af os herinde kan virke helt uforståeligt, er der faktisk stadig væk ganske mange borgere, der ikke er på nettet, enten fordi de ikke har muligheden, eller fordi de af den ene eller den anden grund ikke ønsker det.
Bertel Haarder (V), 2004-11-16:
Det glæder mig utroligt, at fru Anne Baastrup ikke anfægter det, jeg lige har sagt: ministerens rolle, ansvar for at følge med i posten og for så vidt også i aviserne, og at det ikke er nogen forbrydelse at holde øje med, om nu linjen er, som den skal være, når blot man husker, at hvis linjen bliver ændret, så skal det gælde for alle, for vi lever i et samfund med lighed for loven.
Flemming Hansen (KF), 1999-11-12:
Da vores ordfører, hr. Brian Mikkelsen, ikke kan være til stede, skal jeg på hans vegne udtrykke Det Konservative Folkepartis holdning til lovforslaget og sige, at vi vil tage den mere principielle diskussion om dobbeltbeskatningerne under dette lovforslag - naturligvis inden for tidsrammen - og ellers gøre det rimelig kort med de andre.
Jens Henrik Thulesen Dahl (DF), 2019-11-21:
Så med det vil jeg egentlig bare sige tak for debatten, og jeg glæder mig til at følge, hvordan ministrene, som det jo er, der begge to har lovet det, fremover holder godt øje med de her navne, og at der egentlig også bliver lagt et pres – for jeg hører også en enighed om, at nogle af de navne, der findes i dag, ikke er så selvforklarende og så gode, som de burde være – så man derude lige revurderer det og spørger: Kan vi ikke finde på et bedre navn her?
Keld Albrechtsen (EL), 2000-11-01:
Jeg forstår det sådan, at ministeren ved sine juridiske krumspring nu vil bane vejen for, at Danmark kan acceptere det franske forslag, så der kommer til at stå direkte skatter i Traktaten, men samtidig går til Folketinget og siger, at det ikke er suverænitetsafgivelse; det er kun, hvad der stod i forvejen, vi har jo hele tiden haft adgang til at lovgive om direkte skatter.
Kristian Thulesen Dahl (DF), 2021-06-02:
Så jeg har bare et helt konkret spørgsmål på vegne af de mennesker, der trods alt indbetaler til efterlønsordningen stadig væk, og det er vel 200.000-300.000 danskere: Hvornår stopper, hvis Nye Borgerlige får held med at få gennemført den del af sin politik, efterlønsordningen så, altså de menneskers mulighed for at gå på efterløn, og hvordan sparer man 9 mia. kr. der?
Helge Sander (V), 2008-04-23:
Netop med henblik på at sikre, at studerende på danske uddannelser omfattet af en Erasmus Mundus-aftale ikke uretmæssigt blev afkrævet brugerbetaling, gjorde ministeriet det klart i sit svar til Rektorkollegiet i marts 2006, at universiteterne ikke må opkræve eller modtage brugerbetaling eller fees for studerende, der udløser taxametertilskud, hvilket er tilfældet for studerende på uddannelser omfattet af en Erasmus Mundus-aftale.
Johanne Schmidt-Nielsen (EL), 2009-02-20:
I stedet synes jeg, at vi skal sende et helt andet signal, og at vi skal sende det meget, meget klart, nemlig om, at man kan være dansk på mange forskellige måder, og at folkeskolen er til for at give den bedste undervisning til alle børn, uanset hvordan de ser ud, eller hvad de tror på.
Kamal Qureshi (SF), 2010-01-26:
Punkt 3 skal der ske en styrkelse af rådgivning og vejledning af personer, som udsættes for hadforbrydelser og diskrimination, af relevante organisationer som Landsforeningen for Bøsser, Lesbiske, Biseksuelle og Transpersoner – LBGT – Dokumentations- og Rådgivningscentret om Racediskrimination m.v.
Karina Adsbøl (DD), 2024-10-11:
Jeg vil gerne citere det, der står i bemærkningerne til det forslag, der er fremsat her: »Det foreslås at afskaffe kravet om, at forældre, hvoraf en eller begge afholder fravær i medfør af barselsloven, skal tilbydes en deltidsplads på 30 timer om ugen i et dagtilbud til søskende mod en reduceret egenbetaling.«
Per Clausen (EL), 2009-03-31:
Det kan måske være lidt vanskeligt at mobilisere den store energi i en debat som den her, og det hænger vel sammen med, at man bare i al stilfærdighed må erkende, at det er en sag, der først kan blive ordnet efter et valg, men så vil den jo også blive ordnet, og så vil glæden brede sig hos de uddannelsessøgende, hos lærerne på uddannelsesstederne, hos ledelsen på uddannelsesstederne og også blandt oppositionen, og så må vi leve med, at VKO's politikere så den dag får en trist dag.
Jan E. Jørgensen (V), 2012-11-13:
Vi hørte den socialdemokratiske ordfører, hr. Mogens Jensen, før forklare, at politiske partier var undtaget, fordi det var vigtigt i et demokrati, at der var mulighed for at informere om politiske holdninger osv., og så kunne vælgerne træffe et valg på et oplyst grundlag på baggrund af de informationer, de fik, og derfor skulle politiske partier ikke betale reklameafgift.
Brian Mikkelsen (KF), 2006-04-27:
Netop forholdet til EU har som bekendt været helt afgørende for, at regeringen har igangsat den omlægning af distributionsstøtten, som vil være fuldført med gennemførelsen af dette forslag, og i den forbindelse er det vigtigt at understrege, at der nedsættes et fagligt fordelingsudvalg af mediesagkyndige, som skal træffe den endelige beslutning om støtte.
Dennis Flydtkjær (DF), 2013-01-29:
Jeg synes ikke, der er nogen speciel god grund til, at vi skal fejre nytårsaften og fyre raketter af den 4. eller den 8. december, og det er også derfor, at vi foreslår perioden begrænset til at være ugen mellem jul og nytår, eller mere præcist fra den 23. december til den 1. januar kl. 6.00 om morgenen.
Simon Kollerup (S), 2020-11-04:
Sammen med et bredt flertal i Folketinget har vi jo så også i fællesskab hævet priserne på cigaretter og indført en række grønne adfærdsafgifter, sådan at vi bruger mindre plastik og de unge kommer til at ryge mindre, og det er jo adfærdsændringer, vi gerne vil se.
Victoria Velasquez (EL), 2024-05-30:
Der er arbejdsgivere i det her land, der udnytter andre mennesker, og trods en god aftale i sidste uge om social dumping lader vi de facto de arbejdsgivere slippe af sted med det, og mens der fra Folketingets side bliver nølet, er der arbejdsgivere, som faktisk har fair vilkår, og som har overenskomster, men som risikerer at knække, fordi vi giver frit spil til nogle af dem, der ikke spiller efter reglerne.
Sanne Rubinke (SF), 2002-11-07:
Især er vi tilfredse med intentionerne om at styrke retssikkerheden for de stofafhængige, der ønsker behandling, og ligeledes selvfølgelig intentionen om at give dem den indflydelse, de har krav på. Vi er meget tilfredse med, at det slås fast, at rådgivning og enkeltstående samtaler ikke kan betragtes som et behandlingstilbud.
Sophie Løhde (V), 2025-12-11:
Det gælder i forhold til engangsudgifter til bl.a. it-tilpasninger, men der vil jo også være behov for nogle varige flerårige bevillinger til tilsynet med individuelle farmaceuter og farmakonomer, lige såvel som der vil være behov for varige årlige bevillinger til, at der skal være klagesagsbehandling.
Dennis Flydtkjær (DF), 2012-11-13:
Så vidt jeg ved, kommer avisen fra Bilka 50 gange om året eller næsten hver uge, og den er omfattet af afgiften, men månedsavisen, som naturligvis kommer 12 gange om året, skal så også være afgiftsbelagt, selv om det er en avis med et redaktionelt indhold, med artikler osv.
Jonas Dahl (SF), 2014-12-17:
I SF tager vi den grønne omstilling seriøst, og derfor er vi også glade for, at det lykkedes at afsætte næsten 1 mia. kr. til det, så vi kan trække Danmark væk fra en sort, kortsigtet tankegang mod en grønnere og mere bæredygtig fremtid.
Thomas Adelskov (S), 2007-04-19:
Det, jeg synes er lidt interessant, når vi taler om stavnsbinding, er, at regeringens forslag lægger op til, at vi åbner, sådan at man ved, at nu er man omfattet af den slags aftaler, hvorimod vores forslag lægger op til, at man så skal kompenseres, og at man skal være med til at forhandle det.
Ane Halsboe-Jørgensen (S), 2023-11-08:
Samtidig er det jo også en del af den her aftale at lave et medicintilskud for både børn og voksne i kontanthjælpssystemet, så man kan få gratis adgang til tilskudsberettiget medicin, og det var jo noget af begrundelsen, man havde, dengang man f.eks. indførte den særlige sats til unge med psykiske problemer.
Pia Gjellerup (S), 2005-12-08:
Jeg skal også sige, at vi vel alle har den følelse, at det at skulle bruge en dag på noget, der ville være et spændende led i folkestyrets udvikling, nemlig en konference om samarbejdet mellem Folketinget og regeringen den 12. januar, under alle omstændigheder bliver af en helt anden rækkevidde, eftersom den nu skal handle om noget, der ikke er.
Tina Nedergaard (V), 2010-11-26:
Hvis jeg medgiver, at en forudsætning for at nå et tilstrækkeligt fagligt niveau er, at man går i skolepraktik også i trin 2, for så har man en rigtig uddannelse, må den naturlige følge for mig som minister være, at hvis det er almengyldigt for trin 2 med skolepraktik – at man altså skal have mulighed for at få både første og andet trin, hvis man har skolepraktik – så får jeg et problem i forhold til at sige, at jeg tror på, at der er et arbejdsmarked til trin 1 for dem, der har været i rigtige praktikpladser.
Liv Holm Andersen (RV), 2012-11-23:
Det kan vi vel egentlig alle her i salen være glade for, for vi har jo alle sammen, måske med større eller mindre eller bare forskellige grader af bekymring, sådan er det jo, når man prøver noget nyt, været for at forsøge os med at give nogle udvalgte kommuner lov til at prøve nogle nye og andre rammer.
Carl Valentin (SF), 2025-01-22:
Det er min bedste vurdering, at hvis man ønsker at tage barnets parti i det her og sikre, at barnet også kan have kontakt til alle sine forældre i forbindelse med en skilsmisse, f.eks. hvis det er vigtigt at have kontakt til alle forældrene i forbindelse med en skilsmisse, så kan barnet også have det.